El president de Pimec, Josep González, confia que l'economia continuarà creixent durant el 2020, tot i reconèixer una "certa desacceleració". González s'ha mostrat optimista i ha remarcat que, fins i tot, "hi ha algun símptoma a Europa que fa pensar que la desacceleració s'està contenint". D'altra banda, ha valorat positivament el principi d'acord entre el PSOE i Unides Podem perquè "l'important és que es comenci a governar quan abans" i, en aquest sentit, "es puguin escometre polítiques de govern" i intentar "trobar solucions als problemes que hi ha entre Madrid i Catalunya". González reclama al futur executiu espanyol una fiscalitat específica per a les pimes, l'aplicació d'un règim sancionador de la morositat i un "preu més just" de l'energia "perquè les pimes puguin ser competitives".   Josep González pensa que l'economia seguirà creixent l'any vinent tot i que a ritmes inferiors al 2018, en què aquest creixement va ser d'un 2,5%, i al 2019, que serà d'entorn 1,8%, segons el president de Pimec. La patronal de la petita i mitjana empresa reconeix, però, "que hi ha un alentiment de l'economia però no una recessió" perquè "o és el mateix que baixi una mica l'economia però continuï creixent que no una recessió que seria un creixement negatiu", ha remarcat. Per González, "és important dir les coses com són perquè el diner i l'economia són molt sensibles i les inversions que hi hagi en marxa poden reconsiderar-se i provocar problemes innecessàriament".  Segons Pimec, el que podria capgirar aquest optimisme, és que "el Brexit o la guerra aranzelària entre els Estats Units i la Xina i, de retruc amb Europa, acabi tenint una afectació més forta del que es preveia". En aquest sentit, González ha lamentat les conseqüències que està tenint per a les comarques de Lleida, sobretot amb productes com ara l'oli o les ametlles.  Pimec valora positivament el principi d'acord de govern entre el PSOE i Unides Podem  Josep González ha valorat positivament la rapidesa amb què el PSOE i Unides Podem han tancat un preacord per formar govern a l'Estat. Així, ha assenyalat que "el país no es pot esperar ja que portem molt temps de desgovern i és necessari que es comenci a governar". Pimec espera "que s'acabi de fer govern quan abans i es puguin escometre polítiques de govern i es pugui començar a parlar de les dificultats i a trobar solucions als problemes que hi ha en la relació entre Madrid i Catalunya".  Pimec reclama al futur executiu espanyol una fiscalitat específica pera les pimes. González ha lamentat que "les lleis a l'Estat sempre es fan més pensant en les grans empreses que no en el teixit de pimes, que suposen el 70% del PIB i més d'un 60% dels llocs de treball". Pimec insisteix en demanar l'aplicació d'un règim sancionador de la morositat. En aquest sentit, ha denunciat que "segueix existint un problema seriós a l'Estat" perquè "les grans empreses paguen molt malament a les pimes", segons González. "No pot ser que les pimes financin a les grans empreses", ha sentenciat. D'altra banda, Pimec reclama al futur govern espanyol un "preu just" de l'energia que permeti a les pimes "ser competitives" ja que, actualment, "l'energia té els costos més alts d'Europa".  Finalment, Josep González ha fet una valoració negativa i ha demanat que es posi fi als talls de carreteres "per l'afectació que suposen en l'economia", especialment per a un col·lectiu autònom com els dels transportistes. De totes maneres, el president de Pimec ha fet una crida als governs per tal d'entendre "perquè es fan aquestes coses" ja que "o són perquè hi hagi ganes d'anar a passar fred a la Jonquera, sinó que és fan amb unes idees". Així, confia "que algun dia algú es prengui seriosament les reivindicacions".  Uns 400 inscrits al Pimec Fòrum Lleida Empresa 2019 Josep González ha fet aquestes declaracions abans de l'inici del 'PIMEC Fòrum. Lleida Empresa 2019', una trobada de representants pimes i treballadors autònoms de les comarques lleidatanes, que s'ha celebrat aquest dijous a la tarda a la Llotja de Lleida. Es tracta d'un espai per compartir experiències, generar noves sinergies i fomentar el networking entre els empresaris del territori. Les aportacions dels assistents per participar-hi van destinades al programa 'Emppersona' de la Fundació PIMEC sobre segona oportunitat.

Summary: Pimec confia que l'economia continuarà creixent durant el 2020 tot i reconèixer una "certa desacceleració"


El primer secretari del PSC, Miquel Iceta, ha afirmat que la reforma del Codi Penal podria ser una fórmula perquè els líders independentistes surtin de la presó tenint en compte que es pot aplicar retroactivament. En una entrevista a Ràdio 4, ha defensat que la reforma "té tot el sentit" perquè l'origen del delicte de rebel·lió i sedició és de "cop d'estat" i , segons ha afegit, no encaixa amb el que va passar. Iceta també ha argumentat que no ha anat a visitar els polítics presos perquè es vol "utilitzar políticament" i interpretar-ho com que el PSC està demanat perdó pel 155. "No caure en aquest parany", ha afegit. Així mateix, ha considerat que la figura del mediador no és necessària i que seria "començar el diàleg amb una desconfiança". Iceta ha explicat que hi ha molta gent treballant en la reforma del Codi Penal però també ha avisat que no serà una "cosa immediata" ja que, segons ha apuntat, per molt ràpid que es vulgui anar es necessita un mínim de sis mesos. Així mateix, ha recordat que cal el suport de la majoria del Congrés i, per tant, que sense ERC no tirarà endavant la reforma. Pel que fa a les crítiques del president d'ERC al Parlament, Sergi Sabrià, que retreu a Iceta "falta d'humanitat" per no haver anat a visitar els líders independentistes presos, el líder dels socialistes ha explicat que no hi ha anat perquè és primer secretari del partit i no vol que es pugui dir que està aprofitant el càrrec per "avalar una determinada conducta". "El perdono", ha dit referint-se als retrets de Sabrià. "Tenen tant interès que hi vagi, es veu tan obvi que ho volen utilitzar políticament. És massa obvi per no caure en aquest parany. Es tant com dir que el PSC està demanant perdó pel 155 i que per això els anem a veure", ha argumentat. Per a Iceta, una cosa és considerar que la pena no s'ajusta prou al que ha passat com defensa el PSC i una altra cosa diferent és el que defensen els independentistes: "amnistia i que tothom els vagi a veure per demanar-los perdó" Segons Iceta, els líders independentistes es van equivocar i van enganyar la gent i ara no es poden fer "gestos polítics que tendeixin a disminuir la seva responsabilitat". Iceta també ha negat que siguin "presos polítics" i ha argumentat que en cap país del món els presos polítics van al Parlament a donar explicacions o fan entrevistes.  Pel que fa a la figura del mediador que reclama el president de la Generalitat, Quim Torra, el líder dels socialistes catalans considera que no és necessària i que no cal en una reunió entre governs. Així mateix, ha recordat que en l'acord d'investidura PSOE-ERC no es contempla aquesta figura i ha confiat que el mediador no sigui un obstacle per començar el diàleg.  "Seria com començar amb una desconfiança i llavors potser no val la pena ni començar. Hem signat un acord i complirem aquest acord. Si algú el vol canvia, la responsabilitat és seva, no nostra", ha conclòs.

Summary: Iceta diu que la reforma del Codi Penal pot ser una fórmula perquè els líders independentistes surtin de la presó


A la moció aprovada, l'ens també reclama la dimissió del delegat del govern espanyol i exigeix la retirada dels efectius policials de l'Estat desplegats per impedir l'1-O ACN Figueres.-El Consell Comarcal de l'Alt Empordà ha aprovat la moció de condemna a les càrregues policial i s'ha sumat a les altres poblacions que han declarat al delegat del govern espanyol, Enric Millo, persona non grata. El document, que ha rebut el suport del PDeCAT, ERC i Compromís, també li reclama la dimissió i exigeix la retirada de les forces de seguretat desplegades a Catalunya per intentar impedir el referèndum de l'1-O. La moció demana, a més, la mediació i suport des institucions europees i la comunitat internacional i dona suport a les persones ferides arran de la "violència injustificada de l'Estat espanyol". La proposta ha rebut el suport d'altres consellers comarcals del PSC i ex membres d'Unió en alguns dels punts de condemna mentre que C's ha votat en contra de tots els acords excepte el de suport als ferits, que s'ha aprovat per unanimitat. Els consellers del PP i la CUP no han assistit a la sessió.

Summary: El Consell Comarcal de l'Alt Empordà se suma a la condemna de les càrregues policials i declara Millo persona non grata


Els ajuts pel Leader al Pirineu Occidental han rebut un total de 85 sol·licituds. El Pallars Sobirà, amb 28, és la comarca que més n'ha presentat, seguida de la Val d'Aran amb 26 projectes. Pel que fa al Pallars Jussà n'ha presentat 23 i l'Alta Ribagorça un total de 8. Aquest grup Leader compta amb una dotació pressupostaria de 928.455,55 euros. L'import de l'ajut no pot ser superior a 100.000 euros per persona beneficiària, per projecte i per anualitat. La principal novetat d'aquesta convocatòria és que el grup incorpora la Val d'Aran, que per primera vegada pot optar a aquests ajuts. L'objectiu principal d'aquests ajuts és fomentar la realització d'inversions que generin activitat econòmica en les zones rurals, la creació i/o manteniment de llocs de treball, principalment de dones i joves, i estan adreçats principalment a actuacions per a la millora dels processos de transformació i comercialització dels productes agraris, la creació i desenvolupament de microempreses i pimes, el foment d'activitats turístiques, i la conservació i millora del patrimoni rural. Aquest programa d'ajuts per a les empreses del món rural és finançat en un 57% pel Departament d'Agricultura, Ramaderia, Pesca, Alimentació i Medi Natural i l'altre 47% ve finançat per la Comissió Europea a través del Fons Europeu Agrícola de Desenvolupament Rural (FEADER). Un dels requisits que hauran de complir els beneficiaris és que realitzin inversions d'un mínim de 12.000 euros, sense IVA, pels sol·licitants privats, i d'un mínim de 40.000 euros en el cas dels públics. En el cas dels privats la subvenció mínima serà del 24% i màxima d'un 40%. En el cas dels públics la subvenció màxima serà del 80%. Els beneficiaris privats per ser subvencionats han de realitzar inversions en empreses que transformin i/o comercialitzin productes agroalimentaris o empreses no agroalimentàries. En el cas dels públics ha de realitzar inversions en la recuperació del patrimoni cultural i natural, infraestructures públiques per a la mitigació del canvi climàtic o infraestructures que generin activitat econòmica i ocupació.

Summary: Els ajuts pel Leader al Pirineu Occidental reben un total de 85 sol·licituds


La plataforma d'art digital sonor Störung editarà aquest dijous un disc en format de descàrrega online amb peces inèdites d'artistes d'arreu del món per recaptar fons per als afectats pel tornado de l'Alt Empordà. L'entitat preveu donar els ingressos generals de la venda a Cistella i Terrades, les dues poblacions que van patir més danys i així ajudar a la "reconstrucció" de les zones rurals amb més desperfectes registrats. Especialment, també, als particulars que han patit danys i que no compten amb assegurances que els ho cobreixin. El projecte duu el nom de 'Rebuilding l'Alt Empordà'. El director de la plataforma, Alex Gámez, ha explicat que l'entitat està "íntimament" vinculada a la zona afectada perquè "molts projectes que posteriorment han vist la llum dins i fora de la plataforma s'han forjat en aquest indret".  Els tres municipis afectats pel tornado del 7 de gener (Cistella, Terrades i Navata) van partir danys per valor de 3,5 MEUR. El més perjudicat, però, va ser Cistella, que calcula que les tasques de reconstrucció superaran els 2,7 MEUR. La Diputació ja ha anunciat línies d'ajut per refer edificis i espais públics però els particulars (que són els més afectats) hauran de gestionar-ho a través de les asseguradores i, en molts casos, no en tenen.  Amb l'objectiu de donar-los un cop de mà, la plataforma Störung va decidir tirar endavant aquest projecte. Gámez ha explicat que estan molt vinculats amb la zona, on han gravat alguns dels enregistraments sonors que editen. Per això, es van posar en contacte amb artistes d'arreu dels món amb els quals treballen habitualment i una vintena s'han avingut a participar-hi de manera altruista.  Entre els artistes que hi participen desinteressadament, hi ha Akamoi, Alina Kalancea, Asférico, Asmus Tietchens, Barbara Ellison, Elufo, Enrico Coniglio, Federico Monti, Francisco López, Frank Bretschneider, Giuseppe Ielasi, Mathias Delplanque, Mise_en_Scene, Pink Twins, SaffronKeira, Sebastien Roux, Scanner, Strotter Inst., Yui Onodera i Zimoun. En total, hi haurà una vintena de temes que es podran adquirir a un preu de 12 euros (a raó d'un euro per cançó individual) a través del web Storung.com.  Els diners recollits es donaran a Cistella i Terrades.

Summary: Una plataforma edita un disc digital per recaptar fons i ajudar als afectats pel tornado de l'Alt Empordà


El candidat del PPC a la presidència de la Generalitat, Xavier Garcia Albiol, ha comparat Carles Puigdemont i Oriol Junqueras amb el flautista d'Hamelín per "arrossegar una part dels catalans al precipici" de la mateixa manera que, al conte, el músic acabava "llançant al port aquells qui el seguien". Durant la presentació de la candidatura dels populars per Girona a  les eleccions del 21-D, Albiol també ha posat de relleu que "com a català" agraeix l'aplicació del 155 perquè ha permès "que el Govern de la Generalitat més tòxic des del punt de vista democràtic ja sigui història". L'acte de presentació de la llista ha comptat també amb la secretària general del PP i ministra de Defensa, María Dolores de Cospedal. Durant la seva intervenció, Cospedal ha demanat a "la majoria silenciosa" que vagi a les urnes el 21-D per recolzar l'opció que, durant anys, ha suposat "insults, exclusió i assetjament" al PP, i que el partit ha defensat "sentint-se sol i sense demagògia". Cospedal i Garcia Albiol han apadrinat la presentació de la candidatura del PPC per Girona a les eleccions del 21-D, que té com a cap de llista la regidora figuerenca Maria Àngels Olmedo. L'acte s'ha fet a Girona, i el candidat popular a la presidència de la Generalitat no ha passat per alt qui en va ser alcalde. "Segurament els gironins sou els qui viviu amb més dolor l'episodi que patim a Catalunya; perquè si ja és greu i està malament enganyar molta gent, molt pitjor és qui enganya els seus veïns", ha dit, en referència al pas del president Carles Puigdemont per l'Ajuntament. "No se'ns escapa que, avui, a Girona és on ha calat amb més força el relat fantasiós de les meravelles de la independència que han propugnat Puigdemont i Junqueras", ha afirmat Garcia Albiol. I ha estat aquí quan el candidat popular els ha comparat amb el flautista d'Hamelín. "Aquest relat que han creat Puigdemont i Junqueras, en algun moment m'han recordat el conte", ha dit Albiol, acusant el president i el vicepresident, destituït en aplicació del 155, d'haver "arrossegat una part de la societat catalana al precipici", de la mateixa manera que el músic "acabava llançant al port a aquells qui el seguien". "Ja és història" Davant d'això, Albiol hi ha contraposat "la responsabilitat" del govern espanyol. Dirigint-se als qui critiquen l'aplicació del 155, el candidat del PP ha subratllat que, "com a català i home nascut a Catalunya", agraeix l'actuació de l'Estat. "Gràcies a Mariano Rajoy, avui el Govern de la Generalitat més tòxic des de punt de vista democràtic ja és història; gràcies al govern de Rajoy, aquells que no van ser escollits pel poble sinó per la CUP per governar Catalunya ja formen part del passat", hi ha afegit. El candidat del PPC a la presidència de la Generalitat ha acabat el seu discurs demanant "la confiança majoritària dels catalans per crear un govern alternatiu a l'independentisme". "Imagineu que maco serà arribar al sopar de Nadal havent-los enviat a l'oposició; estic segur que serà així i que ho celebrarem", ha conclòs". "Exclusió social, insults i assetjament" La secretària general del PP, María Dolores de Cospedal, ha apel·lat "la majoria silenciosa" perquè faci sentir la seva veu a les urnes el 21-D. Cospedal els ha demanat recolzar l'opció que el PP "defensa des de fa anys amb molta soledat" i que els ha suposat "exclusió social, insults i assetjament".  La secretària general ha volgut fer palès que aquesta "majoria silenciosa" també ha sortit al carrer per defensar la unitat d'Espanya davant "la política excloent" del Govern destituït. "L'independentisme ha volgut que qui pensés diferent marxés de la terra, imposant un pensament únic; però ja us dic que els homes i dones valents de Catalunya no han marxat ni en marxaran, perquè aquesta terra ens pertany a tots", ha afirmat. Sobre el cap de llista popular a la Generalitat, Cospedal ha volgut destaca que Albiol "és el candidat del PP de tota Espanya i no tan sols de Catalunya". "Aquest és un valor que nosaltres tenim, i del qual ens en sentim orgullosos", ha afirmat la secretària general. Cospedal també ha dit que el proper 21-D els catalans "podran decidir de veritat, en unes eleccions de veritat amb urnes de veritat, i un cens electoral que garanteixi que cada persona és un vot". Sobre la convocatòria electoral, la secretària general també ha dit que el PP "no ha buscat ser els més simpàtics de la classe, sinó els més responsables amb els homes i les dones de Catalunya".  María Dolores de Cospedal ha acusat el Govern destituït d'haver infringit "un dany brutal" a Catalunya i d'haver-la "empobrit econòmica i socialment". Davant d'això, la secretària general del PP ha defensat el projecte dels populars perquè és el que "tornarà la confiança en les institucions" i permetrà "aturar aquesta caiguda del creixement econòmic". Per la seva banda, la número 1 de la llista del PPC per Girona, Maria Àngels Olmedo, s'ha mostrat convençuda que la candidatura popular serà "decisiva" al Parlament a partir del 21-D. Olmedo ha recordat que "aquells qui prometien la República ara corren a presentar-se a les urnes que ha posat Mariano Rajoy, fins i tot la CUP" i ha avançat que pensa "posar tota l'energia perquè a partir del 21 de desembre hi hagi el canvi".

Summary: Albiol compara Puigdemont i Junqueras amb el flautista d'Hamelín per "arrossegar una part dels catalans al precipici"


L'Ajuntament d'Alcanar (Montsià) haurà de fer front al pagament en dos mesos d'una indemnització d'1,07 milions d'euros per vuit habitatges del complex il·legal promogut per Turov a la urbanització de Serramar. El Tribunal Superior de Justícia de Catalunya (TSJC) ha estimat la primera reclamació patrimonial contra el consistori –en aquest cas, de la mateixa promotora Turov- arran l'autorització urbanísticament il·legal del complex de 32 apartaments. L'equip de govern d'ERC, que espera possibles noves reclamacions, ha alertat que el pagament condicionarà les finances municipals dels pròxims anys i no descarta demanar responsabilitats als càrrecs i tècnics municipals que van autoritzar el projecte. La reclamació patrimonial estimada pel TSJC el passat 13 d'octubre arriba mentre l'Ajuntament d'Alcanar encara continua tramitant  el projecte d'enderroc –la redacció del qual es troba encara en fase d'adjudicació- del complex de 32 habitatges després de la sentència i el posterior requeriment del jutjat contenciós administratiu número 2 de Tarragona. La normativa urbanística només permetia construir nou habitatges unifamiliars aïllats en aquest espai. Es tracta només d'una tercera part dels habitatges afectats, que són propietat de la promotora del projecte, Turov, actualment en concurs de creditors. La mercantil havia recorregut la desestimació inicial de la seva primera reclamació patrimonial de 6,78 milions d'euros. "Havia d'arribar un dia o altre", ha admès l'alcalde d'Alcanar, Alfons Montserrat, que tot i això ha mostrat la seva perplexitat pel fet que el TSJC imposi en aquests moments la responsabilitat al consistori fins i tot abans que hagi procedit a tombar els habitatges il·legals.  Concretament, són 1.068.769,03 euros per vuit apartaments, valorats en 133.596,12 euros cadascun. L'argument jurídic, segons apunta l'alcalde, és que la indemnització es basa, no arran l'enderrocament de fet, sinó en la sentència de nul·litat de les llicències: "diu que, a partir d'aquí, això perd el valor i que s'ha d'indemnitzar".  Es tracta d'una sentència ferma i contra la qual no caben més recursos. "Només podem donar compliment", assumeix l'alcalde. L'estimació de la reclamació patrimonial obre ara un panorama molt complex per a les finances municipals durant els pròxims anys. Una situació que Montserrat ha definit com el "problema més greu" al qual ha de fer front el consistori. "Ens condiciona i hipoteca no només el mandat, sinó el futur immediat", ha insistit Montserrat. El govern municipal, que ha informat de la situació aquest dilluns al matí la junta de portaveus, no ha decidit si haurà de formalitzar un préstec o assumir el primer amb aplicacions del romanents. A partir de dos mesos, hauria d'abonar interessos. Malgrat això, apunta que la recent amortització d'un antic crèdit d'1,2 milions d'euros permetrà disposar de "cert marge de maniobra" en un consistori que treballa amb pressupostos de l'ordre de 8,6 milions, aquest 2015.  Els comptes del pròxim 2016, ha admès, es veuran afectats per aquestes obligacions. Però arran l'estimació d'aquesta reclamació patrimonial, Montserrat no descarta que la resta de propietaris dels 24 apartaments segueixin el mateix camí un cop hagin esgotat la via administrativa.  De fet, un dels casos es troba ja al Contenciós i quinze més s'han presentat a l'Ajuntament. "No és agosarat pensar que en el futur tindrem un degoteig de reclamacions", ha precisat l'alcalde, qui ha lamentat que, en qualsevol cas, la primera indemnització anirà a tapar els forats del concurs de creditors de Turov i no als propietaris particulars. Situació "heretada" L'alcalde també ha subratllat que el cas Turov es tracta d'una "situació heretada" de governs municipals anteriors al seu. Tot i evitar efectuar "judicis ni valoracions" en calent, Montserrat ha avançat que la junta de govern de dijous podria aprovar demanar responsabilitats judicials als responsables i tècnics municipals que haurien participat en l'aprovació del projecte i les llicències urbanístiques de Turov, l'any 2003, que van acabar sent declarades il·legals pels tribunals.  En aquesta línia, sosté que tot i "l'assetjament" al govern que encapçala, amb "denúncies falses, conxorxes, posar micròfons ocults, robatoris de documents o filtracions interessades", aquest cas –que ha qualificat com "el major escàndol urbanístic de les nostres terres- no ha estat "objecte de cap actuació judicial" fins aquests moments. L'alcalde ha negat també que ERC, que va entrar al govern municipal cinc mesos després de la concessió de la llicència, participés en cap cas en l'autorització d'aquest projecte i recorda que van demanar a Habitatge que no concedís la cèdula d'habitabilitat i a les empreses de servei que no se li connectés l'electricitat i l'aigua.

Summary: Condemnen l'Ajuntament d'Alcanar a pagar 1,07 MEUR d'indemnització per vuit habitatges il·legals de Turov


L'Ajuntament de Barcelona estudiarà com limitar l'activitat del port i l'aeroport i establir mesures compensatòries que pal·liïn l'impacte que generen amb polítiques ''de medi ambient cap enfora''. Així ho ha apuntat el regidor d'Emergència climàtica de l'Ajuntament, Eloi Badia, en una entrevista a Rac1 que veu possible ''menys vols o posar un topall''. Badia ha reconegut que les competències del consistori ''arriben fins on arriben'' però que tant el port com l'aeroport hauran de tenir un pla especial per abordar l'emergència climàtica i els efectes de la contaminació climàtica. Per Badia, són processos ''més complexos'' que la posada en marxa de la Zona de Baixes Emissions (ZBE) a partir de l'1 de gener de l'any vinent.  Badia també ha dit que els peatges per entrar a Barcelona per controlar la congestió estan ''en fase d'estudi'' perquè primer cal veure com impacta la Zona de Baixes Emissions. El regidor ha reconegut que hi ha un debat al voltant dels efectes d'un possible canvi al sistema de vinyeta.

Summary: Barcelona estudiarà limitar l'activitat del port i l'aeroport per reduir l'impacte en la qualitat de l'aire


La DO Cava va tancar el 2019 amb unes vendes de 249 milions d'ampolles, el que suposa un increment del 2% respecte l'exercici anterior, i se situa molt a prop de la xifra rècord de 252,3 milions aconseguida el 2017 . També les exportacions han estat gairebé de rècord amb 165 milions d'ampolles venudes (66% del total), poc per sota (-0,03%), de la de l'any anterior. L'estancament de mercats històricament consolidats com l'alemany, el belga o el nord-americà, contrasta amb els creixements de dos dígits a països com el Japó (27,41%), Suècia (30,03%), Rússia (29,94%) o Polònia (49,79%). Pel que fa al mercat interior, les vendes van caure un 1,3%. Durant el 2019, la producció de cava ecològic (31,51%) i rosat (+10,8%) es consolida a l'alça.  Pel consell regulador, el 2019 ha estat un "bon any pel que fa a les xifres", sent el segon millor any de la sèrie històrica tant en producció general d'ampolles com a exportacions. També posen en valor el fet que durant l'any passat  es va aprovar i desenvolupar intensament un Pla Estratègic per afrontar els futurs reptes per al sector, així com consolidar i incrementar la seva posició com una de les denominacions d'origen més importants i reconegudes del món.  En aquest sentit, 2019 va suposar, en primer lloc, la posada en marxa d'un pla de reforçament dels mitjans de control de la denominació per a la millora i reconeixement del segell de garantia màxima que suposa la DO Cava. Així mateix, cal destacar que l'any 2019 va acabar amb l'aprovació per part del Ple del projecte de segmentació i zonificació de la DO Cava. Aquest projecte redundarà en la millora per al consumidor pel que fa als criteris d'informació i traçabilitat d'aquest producte d'alta qualitat.

Summary: La DO Cava tanca el 2019 fregant els rècords històrics tant en vendes com en exportacions


El delegat del govern espanyol a Catalunya, Enric Millo, ha volgut ''deixar clar'' davants les insinuacions del conseller d'Interior, Jordi Jané, que l'actuació de la Guàrdia Civil en el protocol de concessió d'armes és ''impecable''. Millo ha respòs d'aquesta manera a les paraules del conseller Jané on reclamava la revisió de la normativa de la concessió d'armes per part de la Guàrdia Civil. El delegat del govern ha dit que si algú ha de revisar la normativa és el Govern perquè des de l'any 2003 que s'aprova la llei que regula als agents rurals no s'ha aprovat el reglament que preveu la utilització d'armes de foc en moments determinats per part dels agents rurals. Millo ha dit que no volia entrar en una polèmica política amb el conseller Jordi Jané que en les seves declaracions es va equivocar perquè ''va tenir un mal dia''.  El delegat del govern ha recordat que en la concessió del permís d'armes que concedeix la Guàrdia Civil es requereix d'un certificat mèdic de la persona que ho demana i d'una llicència d'armes, dos documents que són expedits i que són competència de la Generalitat, segons ha explicat.   A més, ha dit Millo, des de l'aprovació de la llei d'agents rurals, el Govern té previst l'aprovació d'un reglament que preveu l'ús d'armes de foc en moments determinats per part dels agents rurals. Fins i tot, el 2015 el Parlament va instar al Govern a aprovar aquest reglament sense que l'Executiu l'hagi aprovat, ha denunciat el delegat.  Finalment, el delegat ha dit que ''val perdonar al conseller pel seu mal dia'' i el que ha de fer la Generalitat és complir amb les seves competències i desenvolupar el reglament de la llei dels agents rurals, ha reblat.

Summary: Millo respon al conseller Jané que l'actuació de la Guàrdia Civil en la concessió de permís d'armes és ''impecable''


Fira de Lleida és la primera institució firal que ha habilitat a les instal·lacions un sistema d'intel·ligència artificial per reprendre l'activitat de forma segura per la covid-19. El programari d'AI.Just, spin-off de l'empresa lleidatana Just Digital, detecta i monitoritza en temps real el compliment de les normatives de prevenció, mitigació i contenció de l'epidèmia per garantir la seguretat dels assistents, expositors i treballadors amb l'objectiu de reactivar amb responsabilitat l'activitat firal, un dels sectors més afectats després del coronavirus. La solució tecnològica estableix la distància mínima entre persones, el límit d'aforaments, l'ús de màscares i la temperatura corporal aplicant mesures correctores immediates, expliquen. L'alcalde Miquel Pueyo ha dit que aquest és "un clar exemple de com la confluència de coneixement sempre propicia bones notícies i demostra que Lleida i les seves empreses són capdavanteres també en l’àmbit tecnològic". El director de la Fira, Oriol Oró, per la seva banda, ha afegit que amb aquest sistema es disposa de la capacitat tècnica i organitzativa per a celebrar al setembre la fira de Sant Miquel. L'actuació ha consistit en instal·lar una sèrie de càmeres i s'ha posat en marxa un sofisticat sistema algorítmic, dissenyat per a detectar, gestionar alertes i notificar en temps real als responsables firals, perquè puguin actuar i garantir la protecció de les persones, quan no es compleixi les normes bàsiques de seguretat: distància social, aforament, ús de les mascaretes i control de temperatura corporal. Quan el programari detecta que alguna de les normes no està sent completa, genera una alerta i envia una notificació als responsables de la Fira de Lleida. Els treballadors interns o empleats identificats pel sistema comuniquen la infracció i executen les accions pertinents en funció del protocol establert per torns o canals de comunicació, implementats a través de missatges push de l'app, SMS o correu electrònic, sempre ajudats pel panell de control que inclou la gestió de càmeres per escenes i mapes de calor per a la visualització per àrees. Els seus creadors expliquen que aquest software, obra d'AI.Just, és la primera solució tecnològica pionera a Espanya capaç d'identificar de manera completa i en temps real les quatre principals normes de seguretat requerides per a la prevenció, mitigació i contenció de la covid. A més, AI.Just ofereix analítiques avançades amb un model de Business Intelligence que facilita el processament de la informació amb una anàlisi global i predictiva de la situació per a la reducció de contagis, i genera previsions davant un pla d'actuació personalitzat amb les dades recopilades mitjançant el registre de les infraccions. D'aquesta manera, el programari calcula automàticament percentatges de probabilitats de contagi i afectacions amb la finalitat de preveure escenaris de potencial risc. El president de la Cambra de Comerç, Indústria i Serveis de Lleida i de la Comissió delegada de Fira de Lleida, Jaume Saltó, ha destacat el potencial tecnològic del teixit empresarial lleidatà, amb firmes que, malgrat l'impacte negatiu que la situació derivada de la crisi de la covid-19 està causant en el territori, "han reaccionat amb celeritat i estan trobant solucions tecnològicament avançades i fins i tot punteres". Saltó ha dit també que Fira de Lleida està implementant tots els recursos necessaris per organitzar uns salons amb totes les garanties sanitàries. "Treballem per una Fira segura en el marc d'una Lleida segura", ha reblat.

Summary: Fira de Lleida aplica la intel·ligència artificial per reprendre l'activitat de forma segura per la covid-19


Els Mossos d'Esquadra van detenir el passat 14 de febrer una treballadora de neteja de 49 anys acusada de robar joies en cases del Vallès Oriental per revendre-les posteriorment en botigues de compravenda. La dona comptava amb l'ajuda del seu fill de 19 anys –també arrestat- i havia furtat per valor d'uns 8.500 euros. La investigació es va iniciar durant el mes de febrer arran de la denúncia d'una persona que manifestava que havia patit un robatori de joies al seu domicili sense que aparentment hi haguessin signes de violència ni forçament a l'habitatge. Els investigadors van poder  acreditar que la treballadora d'una empresa de neteja de domicilis -principalment de gent gran- havia estat l'autora del robatori. Posteriorment es van poder acreditar quatre robatoris més al Vallès Oriental, en concret a les poblacions de les Franqueses del Vallès, Sant Antoni de Vilamajor, Sant Pere de Vilamajor, Cardedeu i Llinars del Vallès. La dona era molt afectuosa amb les víctimes per tal de guanyar-se la seva confiança i, posteriorment, sostreure les joies i vendre-les en establiments de compravenda. Fins i tot la detinguda canviava les joies robades per bijuteria per tal que les víctimes no s'adonessin de la sostracció. La investigació va permetre poder comprovar que era la mateixa detinguda i el seu fill qui venien les joies sostretes, i se'n van poder recuperar algunes, no la totalitat atès que la majoria havien estat foses. L'import total del botí ascendeix a 8.500 euros. Es dona la circumstància que la detinguda, amb la intenció d'eludir l'acció policial i no ser descoberta, venia les joies a diferents establiments ubicats a poblacions diferents d'on es produïen els furts. El 15 de març els detinguts, veïns de Cardedeu, van passar a disposició del Jutjat de Guàrdia de Granollers, qui va decretar la seva llibertat amb càrrecs.  Els detinguts no tenien antecedents previs. Hores d'ara la investigació continua oberta per esbrinar si hi ha més persones afectades.

Summary: Detenen una treballadora de neteja que robava joies en cases del Vallès Oriental i les venia a botigues de compravenda


El conseller d'Interior assegura que el Govern actuarà si l'executiu de Rajoy aplica l'article 155 ACN Barcelona.-El conseller d'Interior, Joaquim Forn, ha donat per fet aquest dilluns que si en els dos mesos que es dona el president de la Generalitat, Carles Puigdemont, per dialogar amb el govern espanyol, no obtenen respostes en aquesta direcció, es precedirà a una declaració de la independència de Catalunya. "És evident que si aquest diàleg no és correspost, el següent pas serà aquest", ha afirmat en una entrevista a Catalunya Ràdio. Forn ha avisat que "si davant una oferta de diàleg i de voler trobar solucions", la resposta del govern espanyol és l'aplicació de l'article 155, "nosaltres haurem d'actuar". Sobre la resposta de Puigdemont al requeriment del president del govern espanyol, Mariano Rajoy, perquè concretés si havia declarat o no la independència, Forn ha explicat a Catalunya Ràdio que en una reunió amb el Govern divendres passat, el president de la Generalitat els va traslladar els aspectes centrals de la carta i que, tot i que no en sabien exactament el contingut, sí que coneixien quin tipus de resposta seria.  En cas de rebre una resposta negativa del govern espanyol per asseure’s a dialogar en les properes setmanes, Forn ha assenyalat: ''Continuarem. Tenim molt camp per recórrer nosaltres. Es va suspendre aquesta declaració, es pot deixar de suspendre''.  Amb tot, el conseller ha afirmat que esperaran els següents passos de l’executiu de Rajoy: ''Si creiem en el diàleg, el que hem de fer és portar aquesta oferta fins al final. No podem cremar una etapa sense tenir una resposta del govern''.  Forn ha reconegut que el diàleg és ''molt difícil'' i ha assenyalat que, en aquest sentit, no són ''ingenus'', però ha reafirmat l’aposta del Govern per aquesta via: ''Sabem que és la que pot donar una millor solució''. El conseller ha destacat que, a mes de diàleg, també demanen el ''cessament'' de les polítiques de ''repressió'' de les últimes setmanes, tant a nivell polític com policial i la intervenció d’Hisenda.  Preguntat per si està preparat que una eventual aplicació de l’article 155 acabés amb el cessament dels membres del Govern, Forn ha respost que està ''preparat per tot''. Ara bé, en aquest cas, el conseller ha deixat clar que s’hauria d’explicar sobre quina base es pot prendre aquesta decisió si no han comès cap delicte i ha recordat que cap jutge l’ha cridat a declarar. ''Si davant una oferta de diàleg, la resposta és aquesta, nosaltres haurem d’actuar'', ha dit.

Summary: Forn, sobre la declaració d'independència: “És evident que si el diàleg no és correspost, el següent pas serà aquest”


En Comú Podem a les Terres de Lleida, l'Alt Pirineu i Aran critica la "precipitació" de la Generalitat "ordenant mesures per a les que no té competència" en referència a la decisió d'endurir el confinament en vuit municipis del Segrià. En Comú Podem recorda al Govern que "no pot limitar el dret fonamental de moviments sense interlocutar amb l'Estat que és qui podria donar-li cobertura i sense parlar amb els alcaldes i alcaldesses del territori afectats per les mesures proposades". És per això que reclama a la Generalitat que "busqui la mà estesa de l'Estat per prendre les mesures necessàries de forma coordinada, en lloc de tancar-se amb posicions pràcticament autàrquiques". En Comú Podem lamenta que la Generalitat no hagi fet "allò que sí que podia haver fet en base a les seves competències" com ara "aprofundir en les mesures sanitàries en els focus més agressius d'expansió de la malaltia, especialment en l'àmbit del treball a l'agroindústria i el camp". Critiquen que el Govern tampoc hagi posat mitjans "a l'alçada de les necessitats en les tasques de rastreig de casos, una feina absolutament deficient". Ara més que mai, entenen, s'imposa la necessitat de treballar des del "diàleg actiu" i la "suma d'esforços" amb les diferents administracions per aconseguir "el bé superior de protegir la salut de la ciutadania". Des d'En Comú Podem Terres de Lleida, Alt Pirineu i Aran puntualitzen que no qüestionen la decisió tècnica que justifica la proposta de les mesures adoptades per la Generalitat, sinó que volen posar l'accent en la necessitat de col·laborar entre les administracions dels diferents nivells "per superar conflictes competencials", així com, sobretot, "exercir a fons les competències en salut i en regulació i inspecció de treball que sí que es poden i s'han de desplegar d'acord amb el marc competencial català".

Summary: En Comú Podem Lleida critica la "precipitació" de la Generalitat en ordenar un enduriment del confinament al Segrià


El ple de l'Ajuntament de Barcelona ha aprovat atorgar la Medalla d'Or de la ciutat a l'arquitecte i urbanista Oriol Bohigas i a l'historiador Josep Fontana. Bohigas, que va ser regidor de cultura del consistori barceloní a principis dels anys noranta ha estat reconegut pel seu "paper decisiu" en la definició actual de Barcelona, per la contribució en la transformació de la ciutat en motiu dels Jocs Olímpics o en la recuperació d'edificis industrials. Pel que fa a Fontana, els regidors han reconegut l'historiador com "un referent de la tradició republicana, democràtica i antifranquista". Expert en història i institucions econòmiques, és professor emèrit de la Universitat Pompeu Fabra, doctor honoris causa per la de Valladolid i la Rovira i Virgili de Tarragona. La mesura ha estat aprovada amb el vot afirmatiu de tots els grups i regidors adscrits de la cambra menys la CUP, que s'ha abstingut en tots dos casos i el PP, que ha defensat l'abstenció al reconeixement a Josep Fontana.

Summary: Oriol Bohigas i Josep Fontana reben la Medalla d'Or de Barcelona


La Policia Local de Palamós (Baix Empordà) ha aixecat acta a un bar de nit que es va declarar "exclusiu" per a gironins arran de la covid-19. El local, el Glass Blanc, situat a la zona de la Planassa, va penjar cartells dient que només atendria clients de "la província". I de fet, aquest cap de setmana va obligar diverses persones a aixecar-se de la terrassa i els va fer fora. Un veí de Sabadell, Enric Vila, va viure-ho dissabte al vespre, quan amb la seva dona va anar al Glass Blanc a fer el toc abans de sopar i els van demanar que marxessin. L'endemà, va trucar als municipals i la policia va obligar el local a retirar els cartells. Vila diu que no vol denunciar res, però sí que demana als responsables del Glass Blanc que es disculpin. Segons explica Enric Vila, un sabadellenc que té segona residència a Palamós, dissabte al vespre va sortir a sopar amb la seva dona. Com que tenien temps, abans d'anar al restaurant van decidir asseure's en una terrassa de les que hi ha a la zona de la Planassa. Van escollir el Glass Blanc, on ja havien anat altres cops a fer-hi el toc. Aquest cop, però, quan es van asseure, el primer que els va demanar el cambrer va ser d'on eren. I quan li van respondre que vivien a Sabadell, ell els va contestar, com relata l'afectat, que "per política de la casa" només servien a gent del territori.  Enric Vila diu que, d'entrada, això el va "indignar". I de fet, va fer una foto dels cartells que hi havia penjats al bar de nit, que després va difondre per xarxes. 'Prevenció covid-19. Local exclusiu per a la província. Gràcies per la seva comprensió', s'hi podia llegir. Ell i la seva dona van optar per marxar, i quan se n'anaven, van veure com els cambrers també demanaven a més clients que s'aixequessin. Ahir, Enric Vila va decidir trucar a la Policia Local de Palamós per explicar-los la situació amb què s'havia trobat.  Més enllà de difondre-ho públicament, Vila assegura que, tot i que té opció de presentar denúncia davant Consum, ell no vol remoure res més. "La vida posa cadascú al seu lloc; i a més, això no representa Palamós", explica. Sí que diu, de totes maneres, que li agradaria que els responsables del local demanessin "disculpes" per tots aquells que, com ell, van viure la situació incòmoda. De fet, a Internet, hi ha ressenyes sobre el Glass Blanc on altres clients també critiquen que els neguessin a servir-los i els fessin marxar. "En cap cas ho compartim" La Policia Local de Palamós va anar aquest diumenge al Glass Blanc, va obligar els responsables a retirar els cartells i va aixecar acta al bar de nit. Ara, això s'enviarà a la Generalitat, que és l'autoritat pertinent per decidir si sanciona o no el local.  L'alcalde de Palamós, Lluís Puig, explica que "en cap cas" comparteixen "el fet de limitar l'accés al local pel lloc de procedència". "El dret d'admissió no va en aquest sentit; es pot aplicar per evitar aldarulls i conflictes, però no per limitar en funció d'allà on es viu", diu en referència a la decisió dels responsables del bar nocturn. A més, Puig també ha volgut deixar clar que "en general la població respecta les mesures d'autoprotecció" per la pandèmia. I que a la Costa Brava Centre, sortosament, s'han registrat pocs casos de covid-19. L'ACN s'ha intentat posar en contacte amb els responsables del Glass Blanc aquest dilluns al matí. El local, però, està tancat –obre al vespre- i no hi ha ningú a l'interior.

Summary: La Policia Local de Palamós aixeca acta a un bar que es va declarar "exclusiu" per a gironins arran de la covid-19


La programació habitual de TV3, Catalunya Ràdio i els seus mitjans digitals queda alterada aquest dimecres a causa de l'adhesió de la plantilla a la vaga general convocada en defensa dels drets i les llibertats socials i laborals i de les institucions. Així mateix, l'activitat de betevé a la televisió, ràdio, web i xarxes socials també quedarà alterada i preveu serveis mínims d'informatius amb emissions a les 12h, 14h, 18h i 20h.

Summary: TV3, Catalunya Ràdio i betevé s'adhereixen a la vaga i la programació habitual quedarà alterada


El TRAM només funcionarà fins a la mitjanit en lloc de fer-ho a les dues de la matinada com és habitual les nits de dissabte. Segons un comunicat, es reduirà dues hores el servei d'aquest transport per seguir "les recomanacions generals de reduir l'activitat i la vida social per tal d'evitar la propagació del coronavirus". Concretament els tramvies de la T2 faran la seva darrera sortida de Francesc Macià a les dotze de la nit i els de Llevant-Les Planes ho faran a les 23.41. Els combois de la T-3 sortiran de Francesc Macià a les 23.44 i de Sant Feliu-Consell Comarcal a ls 0.01 hores. Els tramvies de línies T4 i T5 sortiran per darrera vegada a la mitjanit i els de la línia T6, com és habitual, acabaran el seu servei a les 22.00 hores. El TRAM ha recordat a través d'un comunicat que "les persones amb símptomes o pertanyents a col·lectius de risc (persones d'edat avançada, amb malalties cròniques o amb problemes del sistema immunitari) han d'abstenir-se d'utilitzar qualsevol dels transports públics". Per a les persones que s'han de moure obligadament "es recomana que es netegin les mans amb aigua i sabó o solució hidroalcohòlica després de viatjar-hi i que mantinguin una distància de seguretat d'un mínim d'un metre entre elles".

Summary: El TRAM funcionarà fins a la mitjanit


L'alcaldessa de Barcelona, Ada Colau, ha insistit aquest dilluns que les noves mesures que planteja el ministeri espanyol d'Hisenda sobre el finançament local no són suficients. En declaracions als mitjans, Colau ha celebrat que el ministeri "rectifiqui" i obri la porta a un nou decret però ha advertit que perquè hi hagi prou consens caldran més mesures. "Tan de bo s'hagués fet abans però benvinguda sigui la rectificació", ha dit. Segons l'alcaldessa, la nova norma ha d'incorporar un fons d'emergència "equitatiu" per a "tots" els ajuntaments, que es reparteixi d'acord amb criteris poblacionals. Segons ella, suspendre el sostre de despesa del 2020 i i permetre als ens locals gastar el seu superàvit és "de mínims". En aquest sentit, Colau ha recordat que tot i que l'Ajuntament de Barcelona disposa d'uns 165 milions d'euros d'estalvi no tots els consistoris disposen de romanents.  "Tots els ajuntaments hem tingut una davallada dels ingressos i un augment exponencial de la despesa, sobretot en els serveis socials però no només, també per la recuperació econòmica. Ara mateix estem en desequilibri pressupostari i no tenim recursos pràcticament per res", ha explicat Colau.  Barcelona ha hagut de triplicar els ajuts a l'alimentació i de serveis socials i en canvi, els ingressos "han caigut en picat", fins a un 20%, no només perquè durant el confinament es va aturar l'activitat econòmica sinó perquè han deixat de cobrar quotes d'habitatge públic o de llars d'infants. Per tot plegat, ha dit, cal un fons d'emergència extraordinari, igual que s'ha fet amb les comunitats autònomes, desvinculat dels estalvis. Amb aquests recursos extraordinaris, que haurien d'incloure una partida específica pel transport públic, es pot construir un consens ampli perquè el decret prosperi, ha insistit. "Ja no tenim recursos, estem en una situació límit, amb un desequilibri pressupostari insostenible. Si les comunitats autònomes han pogut tenir un fons extraordinari d'emergència és lògic que els ajuntaments també puguin accedir a un fons en funció de la població", ha conclòs.

Summary: ACTUALIZACIÓ:Colau celebra que Hisenda rectifiqui però insisteix que cal un fons d'emergència equitatiu per a tots els ajuntaments


El regidor del PP a l'Ajuntament de Barcelona, Josep Bou, presentarà un requeriment legal perquè l'alcaldessa, Ada Colau, retiri el llaç groc del balcó, però també de qualsevol dependència municipal, en  menys d'una setmana. Bou qualifica de ''lamentable'' que una de les primeres mesures de Colau hagi estat penjar aquest llaç ''per donar cobertura als separatistes'' i defensa que cal que el balcó es deixi ''lliure'' per no crear controvèrsies''. Recalca que amb aquesta pancarta ''es vulnera la neutralitat'' i no ens contribueix a donar exemple per acabar amb ''la fractura de la convivència que provoquen els ´símbols separatistes''.  Bou veu ''necessari'' que l'Ajuntament respecti la ''neutralitat política'' a totes les seus de districtes, centres cívics, equipaments i que també ho facin els funcionaris públics. També cre que si la JEC va ordenar la seva retirada ''no té sentit'' tornar-los a penjar perquè es vulnera aquesta neutralitat.

Summary: Bou presentarà un requeriment legal perquè Colau retiri el llaç groc de l'Ajuntament


El PDeCAT ha proclamat oficialment a Neus Munté i Carles Agustí com els dos candidats oficials al procés de primàries a la ciutat de Barcelona per escollir l'alcaldable del partit en les eleccions municipals del 2019. La presidenta del partit a la vegueria, Mercè Homs, ha assegurat que els dos candidats "han superat amb escreix els avals". Munté ha aconseguit 244 signatures d'associats i 746 de persones residents a Barcelona i sense vinculació amb el partit. Per la seva banda, Carles Agustí també ha aconseguit el suport de 127 membres del PDeCAT i 799 barcelonins. Aquest mateix vespre es dona el tret de sortida oficial al procés amb un discurs de cada un dels candidats a l'Espai BCN, al barri de Gràcia. Les primàries s'allargaran fins al maig amb debats i actes de les dues candidatures.

Summary: Munté i Agustí ja són els candidats oficials de les primàries del PDeCAT a Barcelona


Les entrades per a la jornada de diumenge al 27è Concurs de Castells de Tarragona, que tindrà lloc el primer cap de setmana d'octubre a la Tarraco Arena Plaça, s'han exhaurit en menys de dues hores. Els tiquets s'han posat a la venda aquest dimarts mitjançant una pàgina web. Concretament, per dissabte s'han posat a la venda 4.080 entrades de la graderia, i s'han deixat 360 localitats per a colles i 300 per a patrocinadors i promocions. Per aquesta jornada encara queden entrades. Per diumenge, partint de l'aforament de 4.740 localitats a la graderia, s'han posat a la disposició del públic 3.680 entrades, i s'han deixat 760 localitats per a colles i 300 per a patrocinadors. Pel que fa a les localitats del primer pis, que compta amb un aforament de 1.200 places, 1.050 es posen a la venda i les altres 150, es reserven per als patrocinadors. Respecte a edicions anteriors, els preus s'han encarit dos euros per a la jornada de diumenge, el dia de més expectació dels tres dies de concurs. Així, els preus són de 12 euros per grada i 10 euros pel primer pis. Cada persona pot adquirir un màxim de quatre entrades d'una mateixa jornada. El certamen de Torredembarra, el diumenge anterior al cap de setmana a la TAP, es manté gratuït.

Summary: S'exhaureixen en menys de dues hores les entrades de la jornada de diumenge del Concurs de Castells


En Comú-Podem ha presentat una Proposta de Resolució al Parlament per protegir la ramaderia d'alta muntanya i garantir la convivència amb l'os bru. La formació reclama ''de forma urgent'' una revisió del projecte PirosLife. Aquest projecte finalitza al mes de desembre i ECP vol garantir una continuïtat del seguiment i més mesures de convivència i protecció de la ramaderia extensiva i transhumant. La formació reclama també un estudi de ''la veritable capacitat de càrrega del territori'' pel que fa a nombre d'individus d'os bru, per tal de garantir la supervivència de l'espècie ''sense posar en risc a la població local''. Ara, aquesta proposta de resolució seguirà el pertinent tràmit parlamentari, enviant-la als diferents grups parlamentaris, entrant a la comissió d'agricultura i al ple.

Summary: En Comú Podem reclama de ''forma urgent'' una revisió del projecte PirosLife


La cadena del Grup Godó cancel·larà els programes informatius '8 al dia', dirigit per Jordi Armenteras, i 'La nit a 8tv', liderat per Pol Marsà, a partir del 21 de desembre, segons ha avançat El Nacional i ha confirmat l'ACN. 8tv ha comunicat la decisió a la plantilla en no haver pogut remuntar les audiències del canal, després de la sortida de Josep Cuní i el trasllat del programa d'Alfons Arús a La Sexta. El periodista Ramon Rovira dirigeix des del novembre del 2017 la cadena de televisió i l'últim trimestre de la temporada passada va presentar el programa informatiu del vespre.

Summary: 8tv cancel·larà els programes informatius a partir del 21 de desembre


El Ministeri i el Departament de Salut redoblen el missatge que "no hi ha cap motiu sanitari per cancel·lar" el congrés ACN Barcelona.-El ministre de Sanitat, Salvador Illa, ha afirmat aquest dimecres que ara com ara no es preveuen mesures addicionals per al Mobile World Congress (MWC), més enllà de les que ja s'han anunciat en els darrers dies, i ha subratllat que l'únic objectiu que els guia és protegir la salut dels ciutadans. "Si haguéssim de prendre mesures addicionals per protegir-ne la salut, ho faríem. Avui no hi ha cap raó que ens aconselli prendre cap mesura addicional respecte a cap esdeveniment previst a Barcelona, Catalunya ni a Espanya", ha recalcat el ministre després de reunir-se amb la consellera de Salut, Alba Vergés, a l'Hospital Clínic. Vergés ha insistit que "no hi ha cap motiu sanitari per cancel·lar cap esdeveniment, tampoc el Mobile".  Illa ha confirmat que aquest dijous acaba la quarantena dels 19 ciutadans repatriats de Wuhan i dels quatre turistes a la Gomera i que cap ha presentat símptomes de la malaltia.

Summary: Sanitat no preveu ara com ara més mesures preventives en el Mobile per protegir els ciutadans davant del coronavirus


El cap de la Policia Local de Mataró, l'intendent major Mateo Sánchez, defensa la tasca de tots els comandaments del cos després que un gruix significatiu de la plantilla hagi acusant la cúpula policial de fer 'mobbing' als agents. Ho ha fet durant la celebració del Dia de la Policia, que una setantena d'agents ha seguit amb una sonora protesta des de l'exterior del recinte del TecnoCampus. La mala maror a la Policia Local es veu també marcada per les reivindicacions laborals i econòmiques que fan els sindicats i que aquests dies es comencen a negociar amb el govern municipal. L'intendent major assegura que algunes de les reivindicacions són "legitimes", però d'altres estan "magnificades en benefici de l'estratègia negociadora".

Summary: El cap de la Policia Local de Mataró tanca files al voltant dels comandaments davant les acusacions de 'mobbing'


Terrassa ha posat en marxa el projecte pilot d'actuació dels farmacèutics comunitaris contra la covid-19 impulsat per l'Ajuntament junt amb Salut i el Col·legi de Farmacèutics de Barcelona. Aquesta intervenció, que té com a lema 'A Terrassa, aturem junts la cadena de transmissió de la COVID-19', té com a eixos d'actuació principals la derivació farmacèutica, la informació i la conscienciació de la ciutadania. En aquest sentit, el professional farmacèutic, com a agent de salut de primera línia dins la xarxa sanitària, s'afegeix a la resta de professionals sanitaris, per treballar de manera coordinada i conjunta per fer front a la pandèmia.   La farmàcia comunitària, a banda de ser un punt de derivació de la ciutadania als centres d'atenció primària, també serà un punt d'informació i conscienciació, on es donaran respostes a les preguntes més freqüents relacionades amb la covid-19, com poden ser els símptomes i com abordar-los o les accions a fer si s'és o s'ha estat en contacte amb un cas positiu.

Summary: Terrassa posa en marxa un projecte pilot per reforçar el paper dels farmacèutics en la lluita contra la covid-19


Un veí del Port de la Selva (Alt Empordà) que aquest dimarts al migdia estava rebaixant el terreny d'una parcel·la per fer-hi unes feixes ha trobat un obús de la Guerra Civil. L'artefacte, que mesura 75 centímetres i té un diàmetre de 18, podria haver estat llançat per un vaixell de l'Armada. Immediatament, el veí ha posat la troballa en coneixement de l'ajuntament i de la Guàrdia Civil. Segons ha explicat el regidor de Governació, Roger Pinart, els agents de la Guàrdia Civil han anat fins a la parcel·la, situada a la zona de l'Arola, i han inspeccionat el projectil. Llavors, l'han traslladat fins a un camp tancat on l'han enterrat a l'espera que els especialistes del Tedax el retirin i el neutralitzin.

Summary: Un veí del Port de la Selva que feia obres en una finca troba un obús de la Guerra Civil


El president de Foment del Treball, Joaquim Gay de Montellà, ha desitjat "molta sort" al líder del PSOE, Pedro Sánchez, en la formació d'un nou govern i ha assegurat els relleus en un executiu són un "hàbit democràtic bo". En una conferència al Barcelona Tribuna, també li ha demanat que "aquest procés sigui el més ràpid possible" perquè "aquests períodes tan llargs", com ha passat a Catalunya, "no són bons". Preguntat sobre la possibilitat que el PSOE acabi pactant amb Podem, Gay de Montellà ha confiat que Sánchez tindrà la capacitat de "modelar" el partit de Pablo Iglesias, ja que una cosa és el que es demana abans de ser al govern i una altra, les accions de govern.  En una referència velada a Podem, el president de Foment ha alertat que no es poden acceptar els populismes. "No podem fer frases com les del 68, de siguem realistes, demanem l'impossible", ha reblat.

Summary: Gay de Montellà demana a Sánchez que formi govern "el més ràpid que pugui" i confia que "modelarà" Podem si hi pacta


Els Mossos d'Esquadra han detingut aquest dimarts dues persones en una operació antiterrorista al barri de la Barceloneta de Barcelona. De nacionalitat algeriana, són els dos principals objectius que tenia l'operatiu, tutelat pel jutjat central d'instrucció número 6 de l'Audiència Nacional. El dispositiu, liderat per la Comissaria d'Informació dels Mossos, ha començat a primera hora d'aquest matí i es tracta de la continuació de l'anomenada 'Operació Alexandria', que va acabar amb 18 arrestats a Barcelona i Igualada a principis del 2019. En aquella ocasió, els detinguts tenien la voluntat d'atemptar però en cap moment van tenir la capacitat de fer-ho.  (Aquesta notícia actualitza l'anterior amb el mateix titular afegint més informació sobre el dispositiu)

Summary: ACTUALIZACIÓ:Detingudes dues persones en un dispositiu antiterrorista al barri de la Barceloneta de Barcelona


Treballadors del Parc Natural dels Ports, el Cos d'Agents Rurals, Forestal Catalana i estudiants en pràctiques han localitzat una nova població de cranc de riu autòcton a la Terra Alta, en una zona fins ara desconeguda. Es tracta de l'Austropotamobius pallipes, un invertebrat que anys enrere abundava a molts rius del país, però una malaltia introduïda pel cranc de riu americà (Procambarus clarkii) en va reduir dràsticament les poblacions. Per aquest motiu, actualment es considera una espècie amenaçada. El cranc de riu autòcton habita, de forma molt localitzada, en alguns trams de riu del Parc Natural dels Ports. Durant els mesos de juny i juliol efectius d'aquest espai natural protegit han fet dues prospeccions nocturnes per censar el cranc de riu autòcton que habita a la zona. En total, els treballadors del Parc Natural dels Ports han treballat en 23 itineraris i han classificat els exemplars de cranc de riu autòcton en tres classes d'edat, en funció de la mida -menys de 3 cm; entre 3 i 6 cm i més de 6-. El 2007 es va iniciar el seu seguiment als rius del Parc Natural dels Ports. Els censos, que segueixen la mateixa metodologia a tots els rius catalans amb cranc autòcton, es fan a l'estiu mitjançant itineraris nocturns d'uns 100 metres.

Summary: Localitzada una nova població de cranc de riu autòcton a la Terra Alta


El pianista letó de 24 anys Daumants Liepinš ha guanyat el 65è Concurs Internacional de Música Maria Canals de Barcelona i s’ha endut el Primer Premi, Premi Fundación Jesús Serra, amb un import de 25.000 euros. En segon lloc, rus Aleksandr Kliuchko, de 18 anys, ha rebut el premi Premi Fundació Carulla valorat en 10.000 euros i el tercer guardó, el Premi Fundació Lluís Coromina, ha estat atorgat al pianista de Hong Kong KaJeng Wong, de 28 anys, i està valorat en 6.000 euros. Aquest any hi han participat un total de 88 joves pianistes de 33 nacionalitats. La prova final ha tingut lloc a la Sala de Concerts del Palau de la Música Catalana. Els tres finalistes han estat acompanyats durant la seva actuació per la JONC (Jove Orquestra Nacional de Catalunya), dirigida per Manuel Valdivieso. El guanyador, Daumants Liepinš, ha interpretat el Concert per a piano op. 23 número 1 en Si b menor de Txaikovski.     També s’ha atorgat el Premi del Públic, ofert per Solfa Recordings, consistent en 25 hores d’enregistrament i edició, que ha estat pel concursant (nacionalitat i nom). El premi del jurat del estudiants ha estat per a Daumants Liepinš.   Els guanyadors del concurs es repartiran més de 80.000 euros entre premis principals, premis especials i concerts remunerats per Catalunya, Espanya i l’estranger, entre els quals destaca concerts en les temporades estables d’orquestres com la Simfònica de Madrid, Simfònica de Granada, Simfònica de Bilbao, Simfònica de Tenerife o Simfònica de Madrid. El premiat també guanya un enregistrament amb la discogràfica Naxos.   La cerimònia del lliurament de premis se celebrarà aquest dijous 4 d’abril a al Saló de Cent de l'Ajuntament de Barcelona.

Summary: El pianista letó Daumants Liepinš guanya el 65è Concurs Internacional de Música Maria Canals


L'Ajuntament de Girona i la Cambra de Comerç han acordat aquest dimecres a la tarda presentar un ERTO als vuit treballadors que Fira de Girona té en plantilla. La mesura arriba després que les fires s'hagin ajornat totes les fires fins l'estiu i la incertesa de com aquests esdeveniments es podran reprendre en un futur. La proposta aposta per reduir la jornada laboral a la meitat de la plantilla i la suspensió a l'altra meitat. Amb això es vol garantir que hi hagi una estructura mínima per garantir l'activitat a Fira de Girona fins que no es recuperi la normalitat. La previsió és que entre el setembre i l'octubre es pugui reprendre l'activitat amb el Festivalot, el Girocòmic, la Fira Playmòbil, entre d'altres. Aquesta proposta d'ERTO es presentarà els propers dies en la reunió del Comitè Executiu de Fira de Girona.

Summary: Fira de Girona proposa un ERTO als vuit treballadors que té en plantilla


Gairebé 1.500 persones s'han manifestat aquest divendres al vespre davant la fàbrica de Nissan a Montcada i Reixac per fer una crida a la "sensibilització" de la ciutadania contra el tancament de les fàbriques que l'automobilística té a Catalunya. Els manifestants havien sortit prèviament en marxa lenta amb dues columnes des de Santa Coloma de Gramenet (Barcelonès) i Mollet del Vallès, les quals han anat sumant adeptes al seu pas per Ripollet, Montcada, Santa Perpètua de Mogoda i la Llagosta. Treballadors, familiars i veïns de la zona han reivindicat la continuïtat de la firma nipona i han advertit que mantindran viva la mobilització fins que la direcció faci marxa enrere. "No ens mereixem el tancament", afirmaven alguns manifestants. "Volem que la ciutadania que no treballa a Nissan entengui la nostra mobilització". Així han resumit els sindicats l'objectiu de la manifestació celebrada aquest vespre, la qual ha recorregut els municipis més propers a la planta de Montcada i Reixac sota el lema 'Nissan som tots'. Des del sindicat Sigen-USOC, el secretari general a la fàbrica Nissan de Montcada i Reixac, Ramon Moreno, ha destacat a l'ACN que amb la protesta d'aquest divendres volien "aconseguir ajuda de tota la ciutadania". "Necessitem que es vegin reflectits en nosaltres", ha afegit. Crits de "Nissan no es tanca", "japonès aquell que no voti" i "aquesta nit morirà un japonès" han estat el so constant d'una manifestació que ha reunit nombrosos treballadors de les fàbriques de Montcada, Sant Andreu de la Barca i la Zona Franca. Entre els assistents s'han pogut veure famílies senceres i veïns de la zona que s'han volgut sumar a la causa per aturar els 2.500 acomiadaments previstos. La majoria de participants, vestits amb samarretes reivindicatives. Absolutament tothom, amb mascaretes com a element de protecció de la covid-19. Durant el trajecte fins el campament 'La Resistance' de la fàbrica Nissan de Montcada, diversos manifestants han lamentat a l'ACN la situació en què es troben els més de 2.500 treballadors de la planta nipona i les seves famílies.  "Porto 20 anys treballant a la secció d'enginyeria de manteniment. Després de donar-ho tot, ens trobem que tanquen d'un dia per l'altre", ha relatat Valeriano Garcia, treballador de Nissan a Montcada, que ha assegurat que se sent "decebut".  En la mateixa línia, Cristobal Bertran, treballador de la fàbrica de la Zona Franca, ha explicat que té "el cor trencat" en veure la decisió que ha pres la direcció de la firma automobilística. "Ens hem entregat molt. Tots hi hem posat molts esforços, des del més veterà fins el més jove, i ara no ens mereixem res d'això", ha lamentat en Cristobal, amb posat seriós, tot recordant que fa 33 anys que treballa a la companyia. Al seu torn, una altra manifestant, Raquel Ferra, ha recordat que tant el seu avi, com el seu pare i el seu marit han estat treballadors de la firma nipona: "La meva vida sempre ha estat Nissan". Acompanyada de diversos familiars, la Raquel ha assegurat que estan disposats a "lluitar" per aconseguir la continuïtat de la companyia i ha advertit que mantindran vives les manifestacions "on faci falta" fins aconseguir-ho. La marxa s'ha celebrat després que dimecres el Departament de Treball reunís per primer cop la mesa de mediació amb treballadors i empresa, en una trobada que va acabar sense acord.  La direcció va proposar als sindicats allargar el període de consultes de l'expedient fins el setembre. El comitè d'empresa, però, ho va rebutjar perquè asseguren que implicaria haver de negociar amb acomiadaments imminents sobre la taula, ja que l'ERO seguiria en vigor.  "Si treuen l'ERO de damunt la taula parlarem del que sigui", han assegurat els sindicats al final de la manifestació d'aquest divendres, en una assemblea multitudinària. A parer dels representants dels treballadors, ara mateix l'expedient plantejat per la companyia és "una espasa de Democles" i han assegurat que no negociaran "res" fins que no el retirin. "No volem una indemnització, volem un futur per les 2.500 famílies afectades i els 20.000 treballadors de companyies indirectes", han remarcat. Dimecres els treballadors ja van instar l'empresa automobilística a retirar l'expedient d'ocupació com a condició inamovible. Una opció que l'empresa descarta perquè assegura que "el marc legal del procediment és el que garanteix la seguretat necessària per a totes les parts". Al mateix temps, els sindicats sostenen que el procés de negociació no és vàlid perquè es fa en paral·lel a les negociacions amb el comitè d'empresa europeu, a qui la direcció ha de justificar el tancament de les plantes catalanes. De cara a dilluns, els principals sindicats fan una crida a una nova mobilització. En aquest cas, a la plaça de Sant Jaume de Barcelona, coincidint amb la reunió que el comitè d'empresa i els representants dels treballadors tindran al Palau de la Generalitat el president Quim Torra, el conseller de Treball, Chakir el Homrani, i la consellera d'Empresa i Coneixement, Àngels Chacón. A la trobada també hi seran els màxims dirigents dels principals sindicats. Serà dimecres, però, quan els representants dels treballadors preveuen celebrar una nova gran manifestació per fer sentir la seva veu contra el tancament de les tres plantes catalanes de Nissan. En aquesta ocasió, serà a Madrid, on volen anar fins la Moncloa per exigir al president Pedro Sánchez que aturi la marxa de la firma de Catalunya.

Summary: Prop de 1.500 persones es manifesten a Montcada per "sensibilitzar" la ciutadania contra el tancament de Nissan


La Cecot avisa que l'ajornament del pagament d'impostos al 20 de maig que ha decretat el govern espanyol aquest dimarts és "insuficient" i no resoldrà els problemes de liquiditat de les empreses. En un comunicat, la patronal vallesana diu que el límit de la moratòria a les empreses de menys de 600.000 euros de facturació indica que "l'executiu està més preocupat a facilitar la tramitació física de les declaracions que en la problemàtica de liquiditat de les empreses". La patronal no veu que el govern espanyol tingui voluntat d'ajudar "realment" les empreses i demana injeccions de liquiditat. La Cecot creu que l'ajornament tributari de fins a 30.000 euros és "ridícul i insuficient" i vol que s'augmenti fins als 200.000 euros.  Segons l'organització empresarial amb seu a Terrassa, el que fa la Moncloa és donar un mes de marge a les empreses petites perquè puguin gestionar presencialment les declaracions. Durant tot aquest temps, però, les companyies catalanes continuaran tenint tensions de tresoreria per a poder pagar a proveïdors, avisen. El govern espanyol ha decretat un ajornament tributari de 30.000 euros i ha instat a les empreses a dirigir-se a les entitats financeres per a obtenir liquiditat. Una solució que, per a la Cecot "no és una solució factible que ajudi a la progressiva reactivació de les empreses". Antoni Abad, president de la patronal catalana, reitera que "és imprescindible injectar tresoreria a les empreses perquè puguin subsistir i fins al moment, l'Estat no ha assumit cap mesura efectiva que el faci possible més enllà de grans anuncis a la premsa". La Cecot demana que els ajornaments que el govern espanyol proposa es puguin sol·licitar fins a un límit de 200.000 euros o sense un límit establert, incloent-hi a les empreses que facturin fins a 30 milions d'euros. La proposta, a banda de basar-se en la necessitat d'injectar liquiditat, respon al fet que els tràmits i les gestions per a les operacions financeres estan sent "lents i confusos", ja que la cobertura dels avals de l'ICO "no és clara". A més, consideren que l'ajornament de 30.000 euros és "ridícul i insuficient" per a empreses que facturen més de 500.000 euros. La patronal assegura que és necessari que aquests pagaments es puguin fer efectius d'una manera diferent i dilatada en el temps per a poder evitar l'endeutament de les empreses i autònoms. "Torno a recordar que cap empresa vol deixar de pagar impostos, però tampoc pot deixar de pagar salaris i proveïdors", conclou Abad.

Summary: La Cecot avisa que ajornar els impostos al 20 de maig és "insuficient" i no resoldrà els problemes de liquiditat


El president de la Generalitat, Quim Torra, el vicepresident, Pere Aragonès, i el president del Parlament, Roger Torrent, han visitat aquest dimecres els presos independentistes a Lledoners per preparar el nou curs polític, segons ha avançat La Vanguardia i ha confirmat l'ACN. Torra ja es va reunir dilluns a Bèlgica amb Carles Puigdemont, des d'on es va reclamar al president del govern espanyol, Pedro Sánchez, un projecte concret per a Catalunya. Cal recordar, a més, que el president de la Generalitat i el grup parlamentari de JxCat, incloses les conselleres del Govern d'aquesta formació que mantenen l'acta de diputades -Elsa Artadi i Laura Borràs-, viatjaran del 5 al 7 de setembre a Waterloo (Bèlgica) per reunir-se novament amb Puigdemont, igualment per abordar la tardor i inaugurar el curs polític. Segons fonts de la Presidència la trobada s'emmarca en les reunions habituals amb els polítics que són a la presó amb qui es vol compartir com encarar el curs polític i afrontar els pròxims mesos. La setmana passada el president de la Generalitat, en les visites que va fer a les diferents presons catalanes, ja va exposar les línies mestres de la conferència que pronunciarà el dimarts 4 de setembre per recollir aportacions dels líders polítics a la presó. Un de les qüestions que s'han de resoldre dins del nou curs polític són les discrepàncies entre Junts per Catalunya i ERC sobre la suspensió de diputats processats que va ordenar el jutge del Tribunal Suprem Pablo Llarena. Precisament, el president de la Generalitat, en una entrevista a Vilaweb, ha assegurat que ja hi ha acord amb ERC per resoldre la crisi al Parlament.

Summary: Torra, Torrent i Aragonès han visitat els presos a Lledoners per preparar el curs polític


La coordinadora general del PDeCAT, Marta Pascal, celebra haver contribuït a fer "fora Rajoy de la Moncloa", tot i que reconeix que hi ha "discrepàncies i una distància evident" amb el líder del PSOE, Pedro Sánchez. "Ens vam presentar dient que faríem fora Rajoy i avui hi hem donat compliment, és un 'no' a Rajoy i un suport a Sánchez perquè se n'anés", ha puntualitzat Pascal. El PDeCat aposta ara per recuperar la "normalitat democràtica" que, segons Pascal, passa perquè els "presos polítics i els exiliats puguin estar a casa" perquè no han comès "cap delicte". En relació a la publicació al DOGC dels nomenaments dels consellers, Pascal ha afirmat que estan "satisfets" que finalment s'hagi "desbloquejat" el Govern. Ara, afegeix, el que cal és "recuperar les institucions" sense oblidar quin és el mandat de les urnes del 21-D i de l'1-O.

Summary: El PDeCAt celebra haver fet "fora" Rajoy tot i les "discrepàncies evidents" amb Sánchez


El vicepresident de la Generalitat i conseller d'Economia, Pere Aragonès, assegura que el Govern "condemna qualsevol agressió sense matisos, estigui tenyida de la ideologia que sigui". Aragonés ha dit que caldrà esperar que la investigació dels fets aclareixi què ha passat però ha afirmat que "la societat catalana sempre ens trobarà al costat de la defensa dels drets fonamentals, el dret a la llibertat d'expressió i a la integritat física". Aragonés ha reaccionat així a la denúncia que ha fet aquesta tarda Cs per una agressió que hauria patit la dona d'un afiliat al partit per retirar llaços grocs al parc de la Ciutadella, a Barcelona. Segons la presidenta del grup municipal de Ciutadans a l'Ajuntament de Barcelona, Carina Mejías, el presumpte agressor li han trencat el septe nasal en presència dels seus fills.  La presidenta del grup municipal de ciutadans a l'Ajuntament de Barcelona, Carina Mejías, ha denunciat aquesta tarda a través de les xarxes socials que han agredit la dona d'un dels seus afiliats al parc de la Ciutadella, a Barcelona, per retirar llaços grocs. Segons Mejías, li han trencat el septe nasal en presència dels seus fills. La formació taronja ha condemnat l'atac i ha mostrat el seu "suport i solidaritat" amb l'afectada.  Els Mossos d'Esquadra han confirmat que aquest dissabte al migdia s'ha produït una agressió a una dona a la zona i que, un cop allà, el presumpte agressor i la dona s'han acusat mútuament i han anunciat que denunciarien els fets. Els agents han identificat als implicats i la dona ha hagut d'anar a l'hospital després de l'agressió. El vicepresident de la Generalitat ha assegurat aquest vespre, a l'espera de saber com avança la investigació, que el Govern "condemna qualsevol agressió sense matisos, estigui tenyida de la ideologia que sigui". En aquest sentit, ha afirmat que la societat catalana sempre els trobarà "al costat de la defensa dels drets fonamentals de tots els ciutadans, el de la llibertat  d'expressió i de la integritat física".

Summary: Aragonès: "El Govern condemna qualsevol agressió sense matisos, estigui tenyida de la ideologia que sigui"


A les 11.35h el president del govern espanyol, Pedro Sánchez, ha rebut el president de la Generalitat, Quim Torra, a les escales de la Moncloa amb una encaixada de mans. Feia dos anys i tres mesos que no es reunien els presidents dels dos governs. L'objectiu de la trobada es refer relacions i recuperar la interlocució després del xoc dels últims sis anys que ha portat a la suspensió de l'autogovern de Catalunya. De fet, Torra s'ha marcat com a objectiu la continuïtat del diàleg i ja ha posat sobre la taula una segona reunió de cara a la tardor al Palau de la Generalitat. El president de la Generalitat vol centrar la trobada en com Catalunya ha de culminar l'exercici de l'autodeterminació que, segons Torra, es va iniciar l'1-O. Des del govern espanyol ja han deixat clar que aquesta qüestió "no té cap recorregut" i, fins i tot, han negat l'existència del dret a l'autodeterminació argumentant que no està previst a la Constitució. El president de la Generalitat espera que la trobada sigui llarga i assegura que hi va amb predisposició de dialogar. Govern català i espanyol coincideixen en valorar com una novetat i una bona notícia el simple fet que es produeixi la reunió entre els dos presidents. De fet, suposa un canvi respecte a la darrera etapa amb Mariano Rajoy a la Moncloa, que es negava a una reunió amb l'autodeterminació sobre la taula. Segons va avançar la consellera de la Presidència i portaveu del Govern, Elsa Artadi, l'acord en l'ordre del dia és que es pugui parlar de tot, per tant, també de l'autodeterminació. Una altra cosa és que es pugui entrar a negociar sobre aquesta qüestió. La portaveu del govern espanyol, Isabel Celáa, ja va avisar divendres passat que l'autodeterminació "no té cap recorregut" i va demanar "intel·ligència política" a Torra. Un dels principals objectius de La Moncloa és que aquesta primera reunió política entre Torra i Sánchez serveixi per posar en marxa les comissions bilaterals, on s'hauran de tractar els temes sectorials i econòmics pendents. De fet, dimarts passat, el govern català va reactivar la part catalana d'aquestes comissions designant els representants de la Generalitat. I des de Vicepresidència i Economia, Pere Aragonès, ja ha advertit que els deutes pendents de l'Estat amb Catalunya ascendeixen a 6.000 MEUR. La comissió bilateral més política és l'anomenada comissió Estat-Generalitat que no es reuneix des del 2011.  La intenció de Torra és que aquesta primera reunió tingui continuïtat i, de fet, ja ha proposat una segona reunió de cara a la tardor, aquesta vegada al Palau de la Generalitat. Pel que fa al contingut de la trobada, el president de la Generalitat ha insistit diverses vegades que espera que Sánchez faci una proposta per a Catalunya. "Cap a Madrid a explicar a Sánchez la gravíssima situació que l'estat espanyol ha creat a Catalunya. I amb la voluntat d'escoltar la solució que proposa", ha piulat el president català a través del seu compte de Twitter des de l'AVE aquest matí. Fonts de l'entorn del president de la Generalitat han explicat que Torra espera que la reunió sigui llarga i que el president del govern espanyol reconegui el conflicte polític. Així mateix, han afegit que el president de la Generalitat hi va amb la predisposició de dialogar, que no vol dir negociar. Tal com va detallar Torra en la sessió de control al Parlament de la setmana passada, a banda de l'autodeterminació també té previst posar sobre la taula les lleis suspeses pel Tribunal Constitucional (TC), la situació de "presos polítics i exiliats" i la necessitat de combatre els vestigis dels franquisme. La impugnació de la moció del Parlament enterboleix el clima La reunió es produeix aquest matí després que en els últims dies el clima s'hagi enterbolit arran de l'anunci del govern espanyol d'impugnar la moció del Parlament que reitera els "objectius polítics" de la declaració de ruptura del 9-N del 2015. Una decisió que el president de la Generalitat ha qualificat de "mala notícia". Tot i així, l'executiu de Sánchez ha volgut deslligar-la de la reunió Sánchez-Torra tot diferenciant el camí de la política i el camí jurídic.

Summary: Comença la reunió entre Torra i Sánchez amb l'objectiu de recuperar relacions i amb l'autodeterminació sobre la taula


Protecció Civil ha tancat l'alerta del Pla especial d'emergències per inundacions a Catalunya (Inuncat) per l'estabilització dels cabals i la millora de les condicions meteorològiques. El Pla queda ara en situació de prealerta, d'acord amb les previsions de pluja fins demà emeses pel Servei Meteorològic de Catalunya i  per la informació rebuda de la Confederación Hidrográfica del Ebro (CHE) de cabals alts als rius. Així, ara es fa seguiment dels cabals dels rius de les conques de l'Ebre davant la previsió de pluges durant la nit i demà al matí que poden ser localment intenses. Aquest dilluns a la nit un front de pluges intenses travessa pel camp de Tarragona, en diagonal de Sud-Oest a Nord-Est. Així, la Garona a Bossost presenta un cabal de 90 metres cúbics per segon, la Noguera Pallaresa a Escaló de 64; la Noguera Pallaresa a Collegats de 140, i la Noguera Ribagorçana al Pont de Suert de 58. Protecció Civil de la Generalitat manté les recomanacions d'extremar la precaució a l'entorn dels rius de la conca de l'Ebre i valorar la seguretat de les activitats dins del riu. Es recomana en general que la ciutadania s'allunyi de les rieres, dels torrents i de les zones que es poden inundar, i no hi estacioni vehicles. També s'aconsella no travessar cap riu, ni riera ni zona inundada amb aigua.

Summary: Desactivada l'alerta del pla Inuncat per l'estabilització dels cabals i la millora de les previsions meteorològiques


Montse Venturós (CUP) ha recuperat la vara d'alcaldessa de Berga. Després de ser inhabilitada mig any, Venturós tornarà a encapçalar l'equip de Govern. Ha rebut el suport dels vuit regidors que va obtenir la CUP el 26-M, ja que la resta de formacions han votat els seus candidats, a excepció del PSC, que s'ha abstingut. L'Ajuntament de Berga queda completat amb els sis edils de Junts per Berga, dos d'ERC i un del PSC. Malgrat la millora dels resultats respecte el 2015, Venturós governarà amb minoria. No hi ha hagut acord amb la resta de formacions, que han votat als seus respectius candidats, a excepció del PSC, que s'ha abstingut. No obstant això, l'alcaldessa s'ha mostrat "convençuda" del fet que assoliran els acords necessaris "per tirar endavant les polítiques que la ciutat necessita per dignificar la vida de les persones". Des de la ja oposició, la resta de forces s'han mostrat partidaris a anar a la una. L'únic regidor del PSC, Abel Garcia, s'ha mostrat favorable a "sumar esforços en el que ens uneix", això sí, ha fet una crida a evitar "línies vermelles". També el número 1 de Berga, Ramon Camps, que ha arrencat el seu discurs anunciant que faran una "oposició constructiva", ha assenyalat que el desig de la formació és que hi hagi "un ajuntament de 17". Per la seva part, el candidat de Junts per Berga, Jordi Sabata, ha avançat la voluntat de la formació de ser "oposició" però també "suport". Sabata, que ha volgut tancar el seu parlament recordant l'existència de polítics a l'exili i a l'estranger, s'ha mostrat "convençut" de què la democràcia "guanyarà". Uns països catalans lliures Durant el seu primer parlament com a alcaldessa, Venturós ha anunciat que el nou ajuntament vol treballar amb la ferma voluntat de tirar endavant "uns països catalans lliures i socialistes i la ferma voluntat de deixar-nos de subjugar a l'estat espanyol" i treballar en benefici de "la classe treballadora". Segon mandat La CUP arrenca aquest 15 de juny la seva segona legislatura al capdavant de l'Ajuntament de Berga. Onze de les 17 cares de la nova corporació són noves, entre ells els nous líders de l'oposició de Junts per Berga, Jordi Sabata, i el del PSC, Abel Garcia. Cal destacar, a més, que a diferència de la darrera legislatura, hi haurà quatre forces polítiques, una menys que en la de 2015, ja que no hi serà ICV. A l'hora de jurar el càrrec davant d'una sala de plens plena de gom a gom i seguint les indicacions de l'AMI, bona part dels nous regidors han promès el càrrec per la República Catalana o per obeir el mandat de l'1 d'octubre.

Summary: Montse Venturós recupera la vara d’alcaldessa de Berga després de la inhabilitació


Abertis autopistas, empresa gestora d'autopistes,  eliminarà definitivament les barreres dels carrils 'VIA-T' del peatge de La Roca del Vallès (Vallès Oriental). Les obres començaran aquest novembre i acabaran el febrer del 2017. Els conductors que disposin del dispositiu VIA-T podran passar pel carril del peatge a 60 km/h sense haver d'esperar que el semàfor es posi verd ni l'obertura de la barrera.  Quatre de cada deu vehicles que passen pel peatge de La Roca tenen el dispositiu VIA-T Aquest dimecres començarà la implantació del sistema tecnològic que permetrà eliminar les barreres dels carrils VIA-T del peatge de La Roca. Els treballs acabaran el febrer de l'any vinent. Durant les obres es perdrà un carril en direcció nord, però el cap de setmana i dies festius tornarà a estar operatiu. Es tracta del sistema 'free flow' i la seva implantació a La Roca suposarà a Abertis una inversió d'1,4 milions d'euros. La implantació definitiva arriba arran del  projecte pilot que s'ha fet des del 2014 en aquest peatge. La prova pilot, segons Abertis, ha culminat amb "èxit" i la valoració dels conductors ha estat positiva.

Summary: El peatge de La Roca no tindrà barreres als carrils VIA-T


La campanya arqueològica que s'està fent aquests dies al poblat medieval de Santa Creu de Rodes al Port de la Selva (Alt Empordà) ha permès descobrir fragments dels motlles de dues campanes de l'església de Santa Helena construïdes a finals del segle XV, quan el poblat ja estava deshabitat. La troballa s'ha fet en una zona de treball a tocar de la necròpolis medieval, on en aquell moment era un espai obert. Concretament s'han trobat les dues fosses on es posaven els motlles i fragments d'aquests, unes estructures efímeres que es destruïen per treure les campanes. Les restes no permetran reconstruir-les però aportaran informació d'interès, com ara el seu diàmetre –feien uns 80 centímetres- o la possible decoració a partir de l'anàlisi dels materials del motlle exterior que s'han conservat. Aquesta és l'onzena campanya que es fa a la zona i que acabarà el pròxim 25 de setembre. Les excavacions van començar el 12 de setembre i s’han centrat en un espai d’uns cent metres quadrats a tocar d’un dels carrers secundaris de la zona oest del jaciment. Un dels aspectes que ha sorprès a l’equip d’arqueòlegs és que es tracta d’un espai obert, sense sostre, utilitzat com a lloc de treball aprofitant que les cases que hi ha a tocar i que s’han localitzat en els últims onze anys de campanya ja estaven abandonades.  “Quan fas una campana necessites que sigui un lloc allunyat de cases perquè durant el procés s’arriben a temperatures molt altes i es generen fums”, detalla Montserrat Mataró, una de les codirectores de les excavacions juntament amb Anna Maria Puig i Imma Ollich. L’elaboració requeria com a mínim una setmana de feina i es feia molt a prop del lloc on havien d’anar les campanes perquè el seu pes dificultaven el trasllat. Els arqueòlegs creuen que es van fer a finals del segle XV, quan el poblat ja estava abandonat, i que la seva destinació era l’església de Santa Helena que hi ha a tocar, un temple que va estar en actiu fins al segle XIX.  La descoberta de les fosses i els motlles El que han trobat els arqueòlegs són dues fosses ben delimitades a terra i restes dels motlles d’argila exteriors d’una de les campanes. Aquestes dues cavitats és on es col·locaven els motlles –l’interior i l’exterior- per buidar-hi el bronze fos. Es tracta de construccions efímeres, ja que per extreure la campana s’ha de destruir. Malgrat tot, s’han conservat fragments del motlle exterior –visiblement cremats per les altes temperatures- que van quedar enterrats a la fossa.  Aquests fragments, juntament amb restes del bronze sobrant que també s’han conservat, permetran determinar com eren les campanes, si bé no es podran reproduir de nou amb exactitud. Segons explica l’arqueòloga Anna Maria Puig, a través de l’anàlisi del bronze se sabrà si hi havia altres materials –com ara plata-, juntament amb el diàmetre que feien les campanes i si s’ha conservat una part de la decoració exterior, com podrien ser sanefes o alguna inscripció. Fonts documentals assenyalen que les dues campanes van acabar segles després a altres temples de la comarca, de manera que s’ha perdut la seva pista.  Onze anys d'excavacions  Un dels fets més rellevants d’aquest jaciment és que el poblat juntament amb el monestir de Sant Pere de Rodes i el castell de Sant Salvador completa la trilogia de monuments que ocupen la muntanya de Verdera, sobre el Port de la Selva. És un indret estratègic amb unes vistes extraordinàries però també és un dels pocs emplaçaments d’Europa on es concentren els tres estaments medievals, tal i com apunta la professora d’Història i Arqueologia Medieval Imma Ollich i també codirectora del jaciment. Són els senyors feudals, que viuen al castell, els que resen al monestir i els que treballen al poblat.  Això explica per què és l'onzè any que s'hi fa una campanya arqueològica. Enguany hi treballen una quinzena d'estudiants. L'any vinent serà l'últim, coincidint amb el final del conveni. Els experts calculen que no s'haurà arribat a excavar el 20% del total del jaciment.  Els treballs compten amb el suport del Servei d’Arqueologia i Paleontologia de la Generalitat de Catalunya, l’Agència Catalana de Patrimoni de la Generalitat, la Universitat de Barcelona i l’Ajuntament del Port de la Selva.  El director territorial de Cultura a Girona, Francesc Ten, ha explicat que es farà una publicació, juntament amb la Fundació Albert Tomàs, on es recolliran tots aquests anys d'investigació i excavacions. La previsió és que estigui acabada l'any 2017.

Summary: Troben restes dels motlles de les campanes de l'església de Santa Creu de Rodes construïdes a finals del segle XV


Barcelona mai havia rebut tantes persones allotjades ni registrat tantes nits d'hotel com aquest mes de juliol. Segons les dades de l'Ajuntament de Barcelona van arribar 825.443 viatgers, un 5% més que el juliol del 2018, que van fer 2.147.211 pernoctacions, un 5,4 % més que un any enrere. A diferència del juliol de l'any passat hi ha menys viatgers de la resta de l'estat (-6,1%) i més de l'estranger (7,2%). Fins el juliol aquest 2019 s'han registrat 4.867.856 viatgers i 12.348.434 pernoctacions. El 2018 per primera vegada en tot un any es van superar els 8 milions de viatgers (8.041.458) i els 20 milions de pernoctacions (20.222.097). Tampoc s'havien assolit mai les xifres d'establiments oberts, places i treballadors. Les dades mostren que aquest juliol hi havia 696 establiments oberts amb 82.861 places, que han donat feina a 15.551 persones. Totes aquestes dades mai abans havien estat tant altes. El juliol de l'any passat hi va haver 667 establiments amb 79.942 places amb 14.662 treballadors. Les dades d'ocupació hotelera, del 82,3%, són superiors a les de l'any passat (80,6%) però s'ha superat en anys anteriors. Pel que fa als països de procedència de les pernoctacions, les dades registrades fins al mes de juliol es mostren similars respecte a les del 2018. La llista està encapçalada per turistes espanyols, amb 1.534.655 pernoctacions, i turistes nord-americans, amb 1.404.991. A continuació, la majoria dels visitants provenen de països europeus com el Regne Unit, França, Itàlia o Alemanya. Després hi ha els procedents de Rússia i la Xina, amb xifres lleugerament més baixes que els turistes provinents d'altres països asiàtics o americans.

Summary: Barcelona arriba al rècord de 2,1 milions de pernoctacions mensuals al juliol


Des de l'associació deixen clar que donaran suport a qui el Parlament proposi, i anuncien un gran acte de cara a finals de maig ACN Vidreres.-L'Associació de Municipis per la Independència (AMI) dona suport a la querella que ha tirat endavant la mesa del Parlament contra el jutge Pablo Llarena, per impedir que Jordi Sánchez pugui optar a la presidència de la Generalitat. Des de l'associació han deixat clar que els "sembla bé", perquè consideren que "s'estan vulnerant els drets bàsics" de Sánchez. El president de l'AMI, Josep Maria Cervera, però, ha evitat pronunciar-se sobre qui ha de ser el candidat a liderar un nou Govern, tot i que ha deixat clar que donaran suport al candidat que esculli el Parlament. "Qualsevol proposta en aquest sentit la compartim", ha reblat. El president de l'AMI també ha anunciat un gran acte a finals de maig per denunciar "la vulneració de drets civils i polítics del nostre país". Tot plegat en la que ha estat la primera executiva ordinària de Josep Maria Cervera al capdavant de l'AMI, i que s'ha celebrat aquest divendres a Vidreres (Selva). La querella que la mesa del Parlament ha tirat endavant per prevaricació contra Pablo Llarena ha rebut un altre suport, el de l'AMI. Des de l'associació consideren "encertat" portar als tribunals la decisió del magistrat del Suprem de no permetre a Jordi Sánchez presentar-se a la investidura. "Entenem que s'estan vulnerant drets polítics bàsics, i per tant compartim la decisió", ha comentat el president de l'AMI, Josep Maria Cervera.  Des de l'associació, en canvi, no han volgut prendre partit a l'hora de decantar-se sobre qui ha de ser el proper president de la Generalitat. Cervera ha explicat que durant les dues hores d'executiva d'aquest divendres a Vidreres "no s'ha tractat" aquest tema.  En aquest sentit, el president de l'entitat ha recordat que el paper dels alcaldes i representants de la ciutadania "és estar al costat de les institucions, del Parlament i quan n'hi hagi, del Govern". En qualsevol cas, Cervera ha deixat clar que "donaran suport al nou executiu i al president que l'acabi liderant". Un gran acte a finals de maig El president de l'entitat independentista ha anunciat  que estan treballant per fer un "gran acte" amb l'Associació Catalana de Municipios (ACM). La idea seria celebrar-lo cap a finals de maig, ha concretat. L'objectiu de la proposta és posar de relleu el que han qualificat "d'erosió de la democràcia" i dels "drets civils i polítics d'aquest país". L'esdeveniment, assegura, busca també acostar-se a "alcaldes no independentistes". L'AMI ha acordat fer una acció "mediàtica" per "explicar molt bé" que va passar l'1-O als diferents municipis. Cervera vol posar de relleu que "a la majoria" de localitat catalanes s'hi va fer un acte de democràcia. En aquest sentit ho ha comparat amb els referèndums fets a Escòcia i el Canadà. El líder de l'AMI creu que "només es pot imputar violència" on van arribar-hi les forces de seguretat de l'estat espanyol. L'entitat ha fet aquest divendres la primera executiva ordinària des que Josep Maria Cervera n'és el president. Durant dues hores, els alcaldes han valorat diferents qüestions polítiques però també hi ha hagut espai per tractar aspectes legals.

Summary: L'AMI dona suport a la querella contra Llarena i evita pronunciar-se sobre qui ha de ser el candidat a la investidura


Els Mossos d'Esquadra van detenir dimecres passat un home de 41 anys, veí de Lleida i nacionalitat espanyola, com a suposat autor de tres delictes de robatori amb violència i intimidació. Els fets es remunten al mes d'agost quan van tenir lloc tres atracaments molt similars en comerços de Lleida. Segons la policia, en tots els casos, el detingut entrava, al voltant del migdia, en botigues amb només un treballador i els amenaçava amb un ganivet mentre els exigia els diners de la caixa enregistradora. El primer fet va ser el 8 d'agost al carrer Vallcalent, el segon el dia 25 al carrer Cristòfol de Boleda i el darrer el 27 al carrer Alcalde Porqueres. En un d'aquests l'atracador també va robar la bossa de mà d'una clienta. Els agents que es van fer càrrec de les investigacions van relacionar els tres fets i van deduir que havien estat comesos per la mateixa persona. Una vegada identificat l'autor es va muntar un dispositiu policial per localitzar-lo i finalment, dimecres passat se'l va enxampar i detenir, al voltant de les nou del vespre, en un carrer del barri de Balàfia de Lleida. El detingut, amb nombrosos antecedents i que també tenia pendent una ordre judicial de recerca i detenció, passarà aquest divendres a disposició judicial del jutjat d'instrucció en funcions de guàrdia de Lleida.

Summary: Detingut un home per cometre tres atracaments en comerços de Lleida